《汉离宫四时词》
宋代·赵汝燧

东风飘花谁共惜，暑雨馥莲不忺摘。雕栏倚露月千里，铜铺锁寒雪一尺。

终年汉漏滴四时，屈指三百六十日。远山蹙断懒涂抹，怕开妆镜鸾舞只。

怨泪阑干落离宫，纤玉弹珠香风湿。梦回想像巫山云，檐鹊似传天上音。

便教粉黛近君侧，未卜胶漆投君心。岂不闻东宫婕妤作歌悲团扇，又不闻长门阿娇买赋捐黄金。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。